Diari Oficial de la Generalitat Valenciana


Sumari del DOGV 9208, del 04-11-2021 (2021/11134)

RESOLUCIÓ de 29 d'octubre de 2021, de la Direcció Gerència del Consorci Hospital General Universitari de València (CHGUV), d'aprovació de les normes reguladores per a la contractació de duració determinada i la millora d'ocupació.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9208

Data del DOGV
:   04-11-2021

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2021/11143


Data del document
:   29-10-2021

Organisme emissor
:   Consorci Hospital General Universitari de València

Tipus de document
:   Resolució

Anàlisi jurídica

 Descriptors 

:   * promoció professional
    * personal contractat
    * treball temporal
    * concurs administratiu

RESOLUCIÓ de 29 d'octubre de 2021, de la Direcció Gerència del Consorci Hospital General Universitari de València (CHGUV), d'aprovació de les normes reguladores per a la contractació de duració determinada i la millora d'ocupació. [2021/11052]  
La normativa reguladora per a la contractació de duració determinada i la millora d'ocupació en el CHGUV, es va aprovar per Resolució de 15 de juny de 2016, del director gerent, i en la seua disposició addicional única, preveia una vigència de 4 anys per a aquesta, en què assenyalava que la seua modificació seguiria el procediment de negociació per a arribar a acords, qüestió aquesta que s'ha anat vertebrant en la Comissió de Seguiment de la Contractació, la qual ha anat adaptant determinades situacions en matèria de contractació a cada moment, per la qual cosa és necessari compilar una nova normativa a través de la negociació que done resposta a la realitat i normativa actuals, per a garantir, com a administració pública, els principis constitucionals d'igualtat, mèrit i capacitat, així com la resta de principis que d'acord amb el que s'estableix en l'article 55, del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic, han de regir el dret de tots els ciutadans per a accedir a l'ocupació pública.  
Finalitzat el seu termini de vigència i atés el mandat de l'article 14 del V Conveni col·lectiu del CHGUV 2020-2024 (BOP núm. 135, de 16.07.2020), que determina la realització de determinades actuacions en matèria de contractació de duració determinada, es va constituir una comissió de treball composta per representants de la Direcció del CHGUV i de les organitzacions sindicals amb representació en aquest, amb la finalitat de dotar el CHGUV d'una nova normativa reguladora de la contractació de duració determinada i la millora d'ocupació. Amb això, la Direcció del CHGUV fa efectiu un dels principis rectors que ha de regir la seua actuació, recollit en l'article 2 del Reglament orgànic i funcional aprovat el desembre de 2015: potenciar el protagonisme dels i les professionals des del sentiment de pertinença i la participació activa. Aquest principi guarda correspondència amb la necessitat de mantindre un diàleg permanent amb els i les representants sindicals per a totes les qüestions que afecten l'organització i, especialment, pel que fa a les condicions laborals.  
  
Des de la base d'aquests principis, la comissió de treball referida en el paràgraf anterior va començar, en data 15 de setembre de 2021, la negociació d'una nova proposta normativa per a la contractació temporal de duració determinada i la millora d'ocupació.  
El procés negociador va culminar el mes d'octubre d'enguany amb l'adopció d'un acord entre la Direcció i totes les organitzacions sindicals amb representació en el CHGUV. En aquest acord cal destacar l'especial protecció a les situacions de maternitat, embaràs i paternitat. També és important subratllar que la normativa millora les condicions d'accés i els contractes a oferir al personal inscrit en les borses, formula amb majors garanties els procediments establits (incloent-hi l'actualització de les borses d'ocupació temporal), adapta les penalitzacions i regula les causes de no penalització, dota d'instruments que faciliten la gestió en situacions extraordinàries i implanta un nou barem de mèrits.  
  
L'acord subscrit va ser objecte d'aprovació posterior per unanimitat en la Comissió de Personal del CHGUV; en conseqüència, en exercici de les atribucions conferides per l'Acord de 12 de desembre de 2003, del Consell de Govern i del president del Consell, sobre delegació de competències en matèria de personal, de contractació administrativa i gestió econòmica en diversos òrgans del Consorci Hospital General Universitari de València, aquesta Direcció Gerència resol:  
  
  
Primer  
Aprovar les normes reguladores per a la contractació de duració determinada i la millora d'ocupació que figuren en el text que s'acompanya que han sigut elaborades per mitjà d'acord.  
  
  
Segon  
Publicar aquesta resolució en el Diari Oficial de la Generalitat Valenciana (DOGV), així com en la web corporativa del CHGUV.  
  
Tercer  
Derogar la Resolució de 15 de juny de 2016, del director gerent, d'aprovació de les normes reguladores per a la contractació de duració determinada i la millora d'ocupació, tenint en compte el que s'estableix en les disposicions transitòries.  
  
Quart  
Contra la present disposició, que no esgota la via administrativa, les persones interessades poden interposar un recurs d'alçada davant de la Presidència del CHGUV, dins del termini d'un mes des de l'endemà de la publicació, sense perjudici de la interposició de qualsevol altre recurs que es considere procedent, de conformitat amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques. Transcorregut el termini esmentat sense que s'haja interposat cap recurs, aquesta resolució serà ferma amb caràcter general.  
  
València, 29 d'octubre de 2021.- La directora gerent del CHGUV: Inmaculada Renart López.  
  
  
NORMES REGULADORES PER A LA CONTRACTACIÓ DE DURACIÓ DETERMINADA I LA MILLORA D'OCUPACIÓ  
  
Títol I  
De l'objecte i àmbit d'aplicació  
  
Article 1. Objecte i àmbit d'aplicació  
Aquestes normes tenen per objecte regular la contractació laboral per a la cobertura temporal de places bàsiques del CHGUV, per mitjà dels sistemes següents:  
1. Sistemes ordinaris  
Amb caràcter ordinari, la contractació laboral per a la cobertura temporal de places bàsiques del CHGUV es realitzarà per mitjà d'un dels dos sistemes indicats a continuació, d'acord amb el procediment, el barem i les normes de funcionament que aquesta normativa estableix per a cada un:  
a) Borsa de millora d'ocupació (mobilitat funcional voluntària)  
b) Borses d'ocupació temporal general.  
La Direcció presentarà la proposta de constitució de borsa per a les categories/grups professionals que formen la plantilla del CHGUV que són necessàries per a l'adequat manteniment dels serveis, que serà acordada en la Comissió de Seguiment de la Contractació.  
2. Sistemes extraordinaris  
Amb caràcter extraordinari, en cas de situacions inajornables i quan no es dispose de borsa d'ocupació temporal general ni de borsa de millora d'ocupació, amb l'acord previ de la Comissió de Seguiment de Contractació, que inclourà pronunciament exprés sobre el sistema més adequat en cada cas, la contractació temporal de places bàsiques del CHGUV es realitzarà per mitjà d'un dels dos sistemes indicats a continuació:  
a) Borsa d'ocupació temporal del Departament de Salut València-Hospital General de la Conselleria de Sanitat Universal i Salut Pública (CSUSP); en cas que no tinga personal disponible en la borsa del departament referenciat, l'oferta corresponent es realitzarà per mitjà de les borses dels departaments limítrofs.  
b) Procediment extraordinari per a la formalització d'un contracte laboral temporal, realitzat per mitjà d'anunci de l'òrgan competent en el qual s'establirà el procediment corresponent. Aquest procediment serà aprovat prèviament en la Comissió de Seguiment de la Contractació.  
  
Quan es donen les circumstàncies que propicien l'ús dels sistemes extraordinaris de contractació es valorarà la necessitat de crear una nova borsa d'ocupació temporal general per convocatòria pública.  
  
Article 2. Sistemes ordinaris de contractació temporal  
Amb caràcter ordinari es constituiran les borses de millora d'ocupació (mobilitat funcional voluntària) i borses d'ocupació temporal general.  
1. Borses de millora d'ocupació  
Les borses de millora d'ocupació estaran integrades pel personal fix del Consorci, que només podrà estar inscrit en aquestes borses.  
  
2. Borses d'ocupació temporal general  
Les borses d'ocupació temporal general, formades per les persones que sol·liciten incorporar-s'hi en el termini corresponent, es podran constituir de dues maneres:  
- Per persones que hagen participat en processos selectius convocats pel Consorci Hospital General Universitari de València.  
- Per convocatòria pública específica per a cada una de les diferents categories professionals o especialitats.  
3. Àrees d'activitat que requereixen una experiència concreta i/o formació prèvia  
Dins de la borsa de treball d'ocupació temporal de la categoria corresponent, amb caràcter excepcional, sempre que les necessitats assistencials detectades així ho requerisquen, amb l'acord previ de la Comissió de Seguiment de la Contractació, es podran constituir àrees d'experiència tenint en compte la formació o experiència específica per a l'acompliment d'activitats o tasques concretes. Les àrees d'experiència conformaran una ordenació separada dins de la borsa general que servirà per a la contractació des de la mateixa àrea.  
La Direcció corresponent formularà proposta motivada sobre la necessitat d'establir una àrea d'experiència concreta, que serà remesa a la Direcció de Recursos Humans per al seu trasllat a la Comissió de Seguiment de la Contractació. Aquesta Comissió adoptarà l'acord, si escau, sobre la seua constitució, requisits específics per a formar-ne part i manera d'acreditar-los.  
Aquest acord es farà públic i establirà el procediment d'inscripció en l'àrea d'experiència. El procediment contemplarà en tot cas que la pertinença o integració en aquesta serà voluntari, per la qual cosa les persones interessades hauran de presentar en la Direcció de Recursos Humans una sol·licitud d'incorporació juntament amb la documentació acreditativa de la formació i experiència requerides.  
La pertinença a una àrea d'experiència no atorgarà cap dret ni preferència per a formalitzar contractes d'interinitat en vacant o de relleu per jubilació parcial.  
Si la previsió de contractació supera els tres mesos, l'oferta es realitzarà des de la borsa d'ocupació temporal general.  
En els supòsits en què l'oferta contractual es realitze per a substituir per IT el seu titular, es mantindrà la contractació fins a la finalització reglamentària del contracte.  
Després de la finalització del període de vacances, la Direcció de Recursos Humans del CHGUV traslladarà a la Comissió de Seguiment de la Contractació informació sobre els contractes formalitzats en el període estival a través de les àrees d'experiència.  
  
  
Títol II  
Disposicions generals per a totes les borses  
  
Article 3. Característiques generals  
1. Dels requisits generals  
Per a formar part de qualsevol de les borses regulades en l'article anterior, s'hauran de reunir i acreditar els requisits següents:  
a) Posseir la nacionalitat espanyola, o de qualsevol altre estat membre de la Unió Europea, així com d'aquells estats als quals, en virtut de tractats internacionals subscrits per la Unió Europea i ratificats per Espanya, siga aplicable la lliure circulació de treballadores i treballadors.  
Així mateix, hi podran participar, qualsevol que siga la seua nacionalitat, els cònjuges i les cònjuges de les persones espanyoles i de les persones nacionals d'altres estats membres de la Unió Europea, sempre que no estiguen separades de dret, i els seus descendents i els del seu cònjuge sempre que no estiguen separats de dret, siguen menors de vint-i-un anys o majors d'aquesta edat dependents.  
També hi podran participar la resta d'estrangers amb residència legal a Espanya. No obstant això, la formalització del contracte laboral temporal quedarà condicionada al compliment de la totalitat dels requisits exigits per la legislació d'aplicació.  
En el cas d'aspirants de nacionalitat i llengua diferent de les llengües oficials de la Comunitat Valenciana, hauran d'acreditar coneixement suficient, almenys, d'una d'aquestes per mitjà de diploma nivell B2 expedit per l'organisme oficial competent. No obstant això, en el cas que s'haja cursat l'ensenyament obligatori, cicle formatiu o ensenyament universitari a Espanya, no hauran d'acreditar el nivell de llengües.  
  
b) Estar en possessió de la titulació exigida per a accedir a la plaça o categoria professional, de conformitat amb el que es disposa en la convocatòria.  
c) Posseir l'aptitud psicofísica i funcional necessària per a l'acompliment de les funcions pròpies de la plaça i categoria a la qual s'opta.  
d) Tindre complits els setze anys i no excedir l'edat de jubilació forçosa.  
e) No haver sigut separat o separada per mitjà d'expedient disciplinari, de qualsevol servei de salut o administració pública, ni trobar-se en situació d'inhabilitació amb caràcter ferm per a l'exercici de funcions públiques ni, si escau, per a la corresponent professió. En el cas de nacionals d'altres estats esmentats en l'apartat a d'aquest punt, no trobar-se en la situació d'inhabilitació, per sanció o pena, per a l'exercici professional o per a l'accés a funcions o serveis públics en un estat membre, ni haver sigut separat o separada, per sanció disciplinària, d'alguna de les seues administracions o serveis públics.  
  
Així mateix, i conforme al que es disposa en l'article 13.5 de la Llei orgànica 1/1996, de 15 de gener, de protecció jurídica del menor, de modificació parcial del Codi Civil i de la Llei d'enjudiciament civil, en les professions, oficis i activitats que impliquen contacte habitual amb menors, serà requisit no haver sigut condemnat o condemnada per sentència ferma per algun delicte contra la llibertat i indemnitat sexual, que inclou l'agressió i abús sexual, assetjament sexual, exhibicionisme i provocació sexual, prostitució i explotació sexual i corrupció de menors, així com per tràfic d'éssers humans. En el moment formalitzar el contracte corresponent, la persona interessada haurà d'acreditar aquesta circumstància davant de la Direcció de Recursos Humans del CHGUV per mitjà de l'aportació d'una certificació negativa del Registre Central de delinqüents sexuals.  
Les persones que desitgen inscriure's en la borsa de millora d'ocupació, a més dels requisits anteriors, hauran de complir els establits en l'article 7.1 d'aquestes normes.  
Els requisits hauran de complir-se en els termes establits en la convocatòria corresponent.  
2. Del règim jurídic  
Als contractes temporals i nomenaments per millora d'ocupació se'ls aplicarà el següent règim jurídic:  
a) Àmbit de prestació dels serveis: tant la contractació temporal com el nomenament per millora d'ocupació implicaran que l'àmbit funcional i geogràfic de la prestació dels serveis serà el Departament de Salut València - Hospital General.  
b) Vinculació temporal: el personal contractat temporal així com el nomenat per millora d'ocupació, mantindrà durant la vigència del contracte o del nomenament, la vinculació orgànica i funcional amb la plaça que exercisca sense que, en cap cas, aquesta vinculació li atorgue cap dret a l'exercici definitiu de la plaça ni cap preferència per a l'ingrés com a personal fix del CHGUV.  
3. Requisits específics i altres obligacions  
A més del compliment dels requisits generals exigits per a formar part de les borses, les persones que les integren hauran de complir els altres requisits que s'establisquen en aquestes normes, així com els específics que es disposen en les convocatòries corresponents, així com les obligacions següents:  
a) Acreditar documentalment dins del termini i en la forma escaient el compliment dels requisits exigits, excepte si aquests ja estan acreditats fefaentment en el seu expedient personal, en els termes previstos en les convocatòries respectives.  
b) Aportar la documentació que es requerisca en els supòsits i terminis que es regulen en aquestes normes i en les convocatòries respectives.  
  
c) Comunicar per escrit a la Direcció de Recursos Humans qualsevol canvi respecte de les dades necessàries per a la seua localització. Es considerarà com a telèfon, correu electrònic o domicili triat per a la recepció de notificacions i comunicacions, el que s'haja fet constar en la sol·licitud de participació en les proves selectives o en la de sol·licitud d'inscripció que, si escau, es determine. En les convocatòries d'edicions de les llistes d'ocupació temporal, es podrà incorporar qualsevol altre mitjà que es considere adequat en funció dels avanços tecnològics.  
  
d) Observar les obligacions específiques derivades del règim d'incompatibilitats del personal al servei de les administracions públiques, de la confidencialitat en l'atenció al pacient i la de protecció de dades de caràcter personal i, dins d'aquestes, de les subjectes a singular protecció, com són les dades clíniques. Tot això sense perjudici de les restants obligacions pròpies de la relació laboral.  
  
Article 4. Dels òrgans competents  
1. A la Direcció Gerència correspon efectuar les convocatòries per a la constitució de les borses i la seua resolució.  
2. A la Direcció de Recursos Humans correspon realitzar-ne la gestió, el control i el seguiment, així com qualsevol actuació que es requerisca per a la provisió.  
  
  
Títol III  
Del funcionament de les borses  
  
Article 5. De l'oferta contractual i del cessament  
1. De les places vacants  
Aquestes places s'oferiran de manera alternativa en la proporció de tres a borsa de millora i una a la borsa d'ocupació temporal general, respectivament. L'oferta es realitzarà a la persona que ocupe la millor posició en la borsa corresponent, exceptuant aquelles persones que ja disposen d'un contracte d'interinitat en vacant en la mateixa categoria professional i aquelles que es troben vinculades amb un contracte per jubilació parcial o especial.  
En el cas que una persona es trobe en dues o més borses d'ocupació temporal de diferent categoria professional i estiga contractada en règim d'interinitat en vacant en una d'aquestes, passarà d'ofici a la situació de disponible per a vacant en la resta de borses d'ocupació temporal de les quals forme part, llevat que sol·licite de manera expressa la seua desactivació en la borsa corresponent, en els termes descrits en l'article 6.2.A).  
La no-acceptació d'una oferta per a una vacant motivada pel torn de treball, comportarà la impossibilitat de rebre una altra oferta per aquesta mateixa causa contractual en el mateix torn durant un període de 6 mesos i es considerarà com a oferta rebutjada als efectes previstos en l'article 6.2.B).  
2. De les substitucions de personal i altres contractes  
Aquests contractes s'oferiran, de manera alternativa, a les borses de millora d'ocupació i a les borses d'ocupació temporal general. L'alternança queda delimitada a les contractacions que es prevegen de duració superior a tres mesos i n'estan exclosos els contractes de relleu, que s'oferiran sempre a la borsa d'ocupació temporal general.  
Les contractacions que es prevegen de duració igual o inferior a tres mesos seran oferides a la borsa d'ocupació temporal general, amb excepció dels contractes derivats del pla de vacances, que s'oferiran al personal integrant de la borsa de millora d'ocupació en els termes descrits en el paràgraf següent.  
A les persones integrants de les borses de millora d'ocupació també se'ls oferiran els contractes derivats del pla de vacances corresponent als mesos de juliol, agost i setembre, si bé la no-acceptació no comportarà sanció i l'acceptació de l'oferta comportarà necessàriament el gaudi de les seues vacances en període diferent dels mesos assenyalats, sempre dins de l'any natural.  
Així mateix, a les persones integrants de les borses de millora d'ocupació que rebutgen qualsevol tipus d'oferta, de les incloses en aquest apartat, l'inici de la qual estiga previst en el període estival (mesos de juliol, agost i setembre) no se'ls penalitzarà; sense perjudici que la seua acceptació podrà comportar el gaudi de les seues vacances en període diferent dels mesos assenyalats, sempre dins de l'any natural.  
Aquestes ofertes es realitzaran a la persona, en situació de disponible, que es trobe més ben posicionada en la borsa d'ocupació temporal o de millora d'ocupació que corresponga.  
3. De les substitucions i altres contractes oferits a una àrea d'experiència  
En els supòsits establits en l'article 2.3, l'oferta es dirigirà a la persona en situació de disponible i més ben posicionada en l'àrea d'experiència corresponent.  
4. Dels contractes de relleu per jubilació parcial  
S'oferiran a la persona que es trobe en millor posició en la borsa d'ocupació temporal i reunisca els requisits exigits per l'INSS i la normativa d'aplicació.  
La no-acceptació d'una oferta per a un contracte de relleu motivada pel torn de treball comportarà la impossibilitat de rebre una altra oferta per aquesta mateixa causa contractual i el mateix torn durant un període de 6 mesos, i es considerarà com a oferta rebutjada als efectes previstos en l'article 6.2.B).  
5. Dels contractes per a la cobertura de places, de personal facultatiu o altres categories professionals, que requerisquen coneixements o experiència específics  
En els casos en què per a l'exercici de la plaça, de personal facultatiu o d'altres categories professionals, es requerisquen coneixements o experiència específics, la cobertura es realitzarà seguint el procediment descrit en l'article 12 d'aquesta normativa.  
6. Altres qüestions  
En el cas que una oferta no puga ser assignada al torn que correspon per alternança, per no disposar de personal inscrit en aquest, s'oferirà a les persones inscrites en la llista d'ocupació temporal de la categoria corresponent de l'altre torn d'inscripció, pel seu ordre de puntuació, sense que això supose canvi en l'alternança del torn al qual va resultar assignada inicialment l'oferta.  
En el cas que s'esgoten les llistes, es realitzarà la cobertura per mitjà del procediment extraordinari que corresponga, de conformitat amb el que es disposa en l'article 3 d'aquestes normes.  
7. Del cessament  
El cessament es produirà quan hi concórrega, entre altres, alguna de les causes següents:  
a) Renúncia de la persona interessada.  
b) Falta de superació del període de prova.  
c) Provisió reglamentària de la plaça per personal fix en destinació definitiva o provisional.  
d) Incorporació de la persona titular de la plaça.  
e) Amortització de la plaça.  
f) Revocació motivada per l'òrgan competent.  
g) Finalització del període del nomenament o contracte.  
  
Article 6. Del procediment de gestió de les borses  
1. De les crides i comunicacions  
Les ofertes es notificaran per mitjà d'una crida i la remissió d'un SMS, sempre que ho permeta la data d'incorporació prevista. En cas de no obtindre resposta abans de les 12.00 hores del dia hàbil següent al de la remissió del SMS, l'oferiment es farà a la següent persona de la borsa que corresponga, i es considerarà com a oferta rebutjada als efectes oportuns. Si, atesa la urgència de l'oferta contractual, no es pot respectar el termini indicat anteriorment, els rebutjos a aquesta oferta no seran considerats a l'efecte de penalització.  
  
Les comunicacions i documentació que, en compliment d'aquestes normes, hagen de presentar les persones interessades, es podran realitzar a través de qualsevol de les formes possibles previstes en la Llei 39/2015, d'1 d'octubre, del procediment administratiu comú de les administracions públiques. En tot cas, l'inici del còmput dels terminis corresponents estarà determinat per la data d'entrada en el Registre General del CHGUV. No tindran validesa les comunicacions que les persones interessades realitzen telefònicament o de manera presencial. No obstant això, la Direcció de Recursos Humans podrà habilitar altres formes de comunicació.  
2. De les situacions en borsa  
Les persones integrants de les borses podran trobar-se en qualsevol de les situacions següents:  
A) Disponible  
Quan es troben operatives i puguen rebre una oferta contractual de conformitat amb aquestes normes.  
En el cas que una persona es trobe en dues o més borses d'ocupació temporal de diferent categoria professional i estiga contractada en règim d'interinitat en vacant en una d'aquestes, es considerarà disponible per a vacant en la resta de borses d'ocupació temporal de les quals forme part.  
Quan una persona tinga una relació contractual amb el CHGUV, es considerarà disponible per a altres contractes de llarga duració, sempre que no es donen les circumstàncies següents:  
a) Mantindre amb el CHGUV un contracte d'interinitat o nomenament de millora d'ocupació en plaça vacant en la categoria de la borsa de què es tracte.  
b) Mantindre amb el CHGUV un contracte de relleu en qualsevol categoria.  
c) Mantindre amb el CHGUV un contracte de llarga duració en la categoria de la borsa que es tracte.  
En aquest sentit, es consideraran contractes de llarga duració les substitucions de personal que es trobe en les situacions de comissió de serveis, nomenament provisional en places de prefectura o comandament, millora d'ocupació en vacant, excedència autoritzada per període igual o superior a un any, així com els contractes de relleu de jornada completa (llevat que es tracte d'un increment de jornada).  
En cas de no desitjar estar disponible per a vacant o per a altres contractes de llarga duració, haurà de formular una sol·licitud de desactivació en la borsa corresponent.  
En tot cas, les sol·licituds de desactivació es presentaran a través de qualssevol de les formes possibles previstes en la Llei 39/2015, d'1 d'octubre, del procediment administratiu comú de les administracions públiques, i serà efectiva l'endemà de la recepció de la sol·licitud en el registre general del CHGUV. La sol·licitud haurà d'indicar la borsa o borses en les quals desitja estar no disponible temporal.  
B) No disponible temporal  
Aquesta situació, que comporta la inactivació temporal en la borsa, serà degudament registrada per l'òrgan gestor quan es tinga coneixement de la concurrència de qualsevol de les circumstàncies següents:  
  
a) Mantindre amb el CHGUV un contracte d'interinitat o nomenament de millora d'ocupació en plaça vacant en la categoria de la borsa de què es tracte.  
b) Mantindre amb el CHGUV un contracte de relleu en qualsevol categoria.  
c) Mantindre amb el CHGUV un contracte de llarga duració en la categoria de la borsa que es tracte.  
d) No haver sigut localitzat o haver rebutjat dues ofertes consecutives. Es mantindrà no disponible durant tres mesos.  
e) Haver rebutjat tres ofertes de contracte consecutives. Es mantindrà no disponible durant sis mesos.  
f) Haver rebutjat quatre ofertes de contracte consecutives. Es mantindrà no disponible durant un any.  
g) Renunciar a un contracte o nomenament vigent sense causa justificada. Es mantindrà no disponible durant sis mesos.  
h) No personar-se a la signatura del contracte o del nomenament, llevat que hi concórrega alguna de les causes justificatives de no penalització indicades en l'apartat tercer d'aquest article. Es mantindrà com no a disponible durant un període de sis mesos.  
i) Haver sigut objecte d'informe negatiu per la Direcció dels serveis en els quals haja exercit les funcions. Es mantindrà com a no disponible durant un any.  
j) A sol·licitud de la persona interessada, per un període mínim de 10 dies hàbils. En el cas de formar part de més d'una borsa, la sol·licitud haurà d'assenyalar expressament les borses a les quals afecta.  
k) No superar el període de prova corresponent de la categoria que es tracte, es mantindrà no disponible durant un any.  
En el cas previst en els apartats apartat i i k) es requerirà, amb caràcter previ a l'anotació d'aquesta situació, l'informe de la Comissió de Seguiment de la Contractació.  
En relació amb les penalitzacions previstes en els apartats d), e) i f), quan la persona accepte una oferta, el còmput per a aquestes penalitzacions es reiniciarà de nou.  
C) No disponible definitiu  
Aquesta situació comporta l'exclusió definitiva de la borsa i es produirà quan hi concórrega alguna de les circumstàncies següents:  
a) Sol·licitud de la persona interessada.  
b) No acreditar el compliment dels requisits exigibles dins del termini i en la forma escaients.  
c) Accedir a la jubilació parcial.  
d) Haver sigut sancionat/per falta disciplinària que comporte acomiadament.  
La situació de no disponibilitat definitiva s'aplicarà en totes les borses en les quals es trobe inscrita la persona interessada, excepte les descrites en els apartats a) i b), que només seran aplicables en la borsa corresponent.  
3. Causes justificatives de no penalització  
S'entendrà com a causa justificativa de no penalització:  
a) La falta de capacitat física, psíquica o sensorial, que impossibilite o dificulte l'exercici de les funcions de la plaça oferida, ateses les particularitats d'aquesta, sempre que no comporte l'exclusió definitiva de la borsa, de conformitat amb el que s'estableix en l'article 6.2.C).  
  
b) La incapacitat temporal.  
c) El gaudi dels permisos de maternitat, paternitat, adopció i lactància acumulada.  
d) En situacions de violència sobre la dona, que haurà d'acreditar-se per mitjà de resolució judicial vigent que reconega l'existència d'un acte de violència sobre la dona. En absència d'aquesta o fins que es dicte aquesta resolució judicial, serà suficient l'informe del ministeri fiscal del qual es desprenga que existeixen indicis que la candidata és víctima d'aquesta violència. També podrà acreditar-se per mitjà d'informe dels serveis socials, dels serveis especialitzats o dels serveis d'acolliment destinats a víctimes de violència de gènere de l'administració pública competent.  
e) En situacions de violència en el lloc de treball, sempre que aquesta situació quede degudament acreditada sobre la base de l'informe que emeta el servei de prevenció de riscos laborals.  
f) Renúncia a una vacant quan haja transcorregut un mínim de 2 anys des de l'inici del nomenament.  
g) Altres motius degudament justificats que impossibiliten l'acceptació de l'oferta de treball, amb l'informe previ, si escau, de la Comissió de Seguiment de la Contractació.  
Quan siga acceptada la justificació prevista en els apartats b) i c) anteriors, es passarà a la situació de no disponible temporal fins que desaparega la causa que la va motivar, circumstància que haurà d'acreditar-se per mitjà d'un escrit amb la documentació pertinent, que podrà presentar-se a través de qualssevol de les formes possibles previstes en la Llei 39/2015, d'1 d'octubre, del procediment administratiu comú de les administracions públiques. No obstant això, l'activació en la borsa corresponent serà efectiva al cap dels 5 dies hàbils següents a la recepció de la sol·licitud en el registre general del CHGUV. Una vegada acceptada la justificació en la resta de causes, es mantindrà com a disponible en la llista d'ocupació temporal corresponent.  
4. De l'activació en la borsa  
L'activació en la borsa consistirà a passar des de la situació de no disponible temporal a la de disponible o disponible voluntari per a vacant i s'efectuarà de la manera següent:  
a) A sol·licitud de la persona interessada: les persones que hagen sol·licitat la desactivació podran, sempre que haja transcorregut el període mínim de permanència, sol·licitar-ne l'activació en borsa. La sol·licitud es presentarà a través de qualssevol de les formes possibles previstes en la Llei 39/2015, d'1 d'octubre, del procediment administratiu comú de les administracions públiques; no obstant això, l'activació en la borsa corresponent serà efectiva al cap dels 10 dies hàbils següents al de la recepció de la sol·licitud en el registre general del CHGUV. En tot cas, la sol·licitud haurà d'indicar la borsa o borses en les quals desitja passar a la situació de disponible.  
b) D'ofici: en la resta de supòsits, l'activació es realitzarà d'ofici amb efectes de l'endemà de la finalització del període de no disponible temporal corresponent.  
5. De la informació de la situació dels components de les borses  
Amb una periodicitat mensual es publicaran en la pàgina web del CHGUV els llistats ordenats de les diferents borses de treball temporal general i de millora d'ocupació. En els llistats es reflectirà el contracte vigent a data de l'últim dia del mes corresponent o, si escau, la data de cessament de l'últim contracte i la situació de disponibilitat.  
6. No discriminació per raó d'embaràs, maternitat o paternitat  
  
a) En el cas que una candidata en la qual recaiga una oferta, estiga embarassada en qualsevol de les setmanes de gestació, serà contractada.  
b) Si s'ofereix un contracte o nomenament de caràcter interí o nomenament de caràcter temporal de duració prevista superior a 6 mesos, la persona candidata que es trobe en situació d'incapacitat laboral relacionada amb l'embaràs o descans maternal o paternitat, en el cas que opte per l'acceptació del contracte o nomenament, es procedirà a la seua formalització i quedarà diferida la seua efectivitat, si escau, a la finalització de la incapacitat laboral o el permís. El temps de permanència en aquesta situació computarà com a temps treballat en el barem previst en les normes presents. Si opta per no acceptar l'oferta de treball, no serà penalitzada i quedarà desactivada fins que finalitze la situació d'incapacitat o el permís.  
7. Suspensió de les penalitzacions  
En els períodes de vacances i en aquells supòsits de categories deficitàries, quan s'acredite la impossibilitat material de cobertura, a través de borsa o de qualsevol dels procediments extraordinaris recollits en la norma present, podrà realitzar-se l'oferta a les persones que es troben penalitzades en la respectiva borsa de treball. El rebuig de les ofertes realitzades en aquestes circumstàncies no comportarà noves penalitzacions.  
  
  
Títol IV  
Disposicions específiques per a la borsa de millora d'ocupació  
  
Article 7. Dels requisits, documentació i procediment  
1. Dels requisits  
Per a la inclusió en la borsa de millora d'ocupació hauran de reunir-se, a més dels requisits generals i aquells altres recollits, si escau, en la convocatòria respectiva, els requisits específics següents:  
a) Tindre la condició d'empleat/a fix/a del CHGUV en actiu o en situació d'excedència.  
b) No trobar-se en situació de jubilació parcial.  
2. De la documentació  
En els termes establits en la convocatòria corresponent, les persones ocupades que reunisquen els requisits generals i específics per a formar part de la borsa de millora d'ocupació, hauran de presentar la sol·licitud, en model normalitzat, i adjuntar-hi la documentació següent:  
  
a) Títol acadèmic oficial expedit per l'òrgan competent de l'administració educativa, que siga requerit per a accedir a la categoria, grup i, si escau, especialitat, per a la qual se sol·licita la inscripció. En cas de no disposar del document esmentat, podrà presentar-se la certificació acadèmica acreditativa d'haver finalitzat tots els estudis per a l'obtenció del títol corresponent juntament amb resguard d'haver realitzat el pagament de les taxes destinades a la seua expedició. Les titulacions obtingudes a l'estranger s'acreditaran per mitjà de credencial d'homologació emesa per l'òrgan competent.  
b) Documentació acreditativa dels mèrits objecte de baremació, a excepció dels serveis prestats en el CHGUV i la nota de la fase d'oposició de l'últim procés selectiu per a la categoria i/o especialitat en la qual sol·licita la seua inscripció, que seran acreditats d'ofici per la Direcció de Recursos Humans.  
3. Del termini de presentació  
a) Durant el mes d'octubre de cada any es realitzarà una convocatòria ordinària per a poder presentar sol·licituds de nova inscripció, així com documentació per a actualització de mèrits, excepte d'aquells que hagen de ser baremats d'ofici. Podrà obrir-se un altre termini en l'anualitat corresponent. La convocatòria, que regularà el procediment, es farà pública en la web corporativa del CHGUV amb caràcter oficial (portal de l'empleat) i en els taulers d'anuncis de la Direcció de Recursos Humans del CHGUV.  
b) No obstant això, les persones que adquirisquen la condició de personal fix del CHGUV, podran sol·licitar la inclusió en les borses provisionals de millora d'ocupació de les categories que consideren. En tot cas, el seu posicionament en la borsa provisional que corresponga serà a partir de la ja existent i l'ordre s'establirà per la valoració dels mèrits que pretenguen fer valdre juntament amb la seua sol·licitud d'inclusió, de conformitat amb el procediment següent:  
1. Presentació de sol·licitud d'inclusió provisional en les categories que considere, amb la documentació descrita en l'article 7.2  
  
2. Termini de presentació de sol·licituds: des de l'endemà de l'adquisició de la condició de personal fix del CHGUV en la categoria de procedència, fins a la publicació de la primera convocatòria ordinària que es produïsca després de la condició de personal fix del CHGUV.  
3. Valoració dels mèrits per la Direcció de Recursos Humans del CHGUV, de conformitat amb el barem d'aplicació indicat en l'article 7.4.  
4. Notificació individualitzada de la puntuació provisional assignada, amb termini de 10 dies hàbils per a la presentació, si escau, de les al·legacions que estime oportunes.  
5. Transcorregut el termini i resoltes les al·legacions, si escau, per la Direcció de RH, es remetrà la proposta a l'òrgan competent per a l'aprovació o actualització, segons siga procedent, i posterior publicació de la borsa provisional de millora d'ocupació del CHGUV de la categoria corresponent.  
Aquelles persones incloses en la borsa provisional de millora d'ocupació, d'una determinada categoria, que no presenten sol·licitud d'inscripció en la convocatòria ordinària de la borsa de millora d'ocupació del CHGUV, per a la referida categoria professional, no en formaran part.  
En tot cas, les penalitzacions que siguen aplicables, de conformitat amb el que s'estableix en aquestes normes, per al personal inclòs en les borses de millora d'ocupació ordinària, ho seran també per al personal inclòs en les borses provisionals de millora d'ocupació del CHGUV. Així mateix, la seua inscripció en la borsa ordinària no modificarà la situació (disponible/no disponible) en què es trobe en la borsa provisional.  
4. Del barem de mèrits i acreditació  
Els mèrits acreditats es valoraran de conformitat amb el barem establit en l'annex que acompanya aquesta resolució, tenint en compte que un mateix mèrit no podrà ser objecte de valoració en més d'un apartat, subapartat o epígraf del barem.  
Els criteris de desempat estan establits també en aquest annex adjunt.  
Amb l'informe previ de la Comissió de Seguiment de la Contractació, a proposta de la Direcció, es podrà realitzar una prova que permeta acreditar les habilitats requerides en determinats llocs.  
  
Article 8. Del procediment  
1. El procediment es regularà en la convocatòria respectiva, que, en tot cas, inclourà el següent:  
1. Finalitzat el termini de presentació de sol·licituds, la Direcció de Recursos Humans realitzarà la valoració dels mèrits, tant dels presentats com d'aquells que hagen de ser valorats d'ofici, seguint el que es disposa en el barem d'aplicació.  
2. Finalitzada la valoració, es farà pública una relació provisional d'admesos i exclosos amb les puntuacions atorgades i les causes d'exclusió, si escau, a fi de que les persones interessades puguen presentar-hi les al·legacions que estimen oportunes, en el termini de deu dies hàbils.  
3. Transcorregut l'esmentat termini i resoltes, si escau, les al·legacions, la relació s'elevarà a definitiva i es remetrà a l'òrgan competent per a l'aprovació i publicació de la corresponent borsa de millora.  
  
2. La incorporació de noves persones integrants en una borsa o l'actualització de les puntuacions, no modificarà cap dels nomenaments en vigor. Així mateix, cada edició de la borsa no modificarà la situació (disponible/no disponible) en què es troben els seus integrants.  
  
  
Article 9. Del nomenament i cessament  
1. Del nomenament  
La millora d'ocupació es formalitzarà per mitjà de nomenament de caràcter temporal, en què es farà constar, si escau, el període de prova que corresponga; en cas de tractar-se de nomenament en plaça vacant amb o sense reserva del seu titular, s'estendrà la preceptiva diligència de presa de possessió per a la seua inscripció en la plantilla orgànica de places, en la qual es registrarà la seua adscripció provisional.  
El nomenament en millora comportarà la reserva legal de la plaça de la qual és titular amb caràcter definitiu o fins i tot provisional, si bé en aquest últim cas la reserva serà provisional i no li atorga dret ni preferència a l'adjudicació definitiva de la plaça esmentada.  
El nomenament es realitzarà, amb caràcter general, a la persona disponible més ben situada en la borsa, o subgrup, si escau, seguint l'ordre corresponent.  
2. Del cessament  
El cessament es produirà quan hi concórrega alguna de les causes següents:  
a) Renúncia de la persona interessada.  
b) Falta de superació del període de prova.  
c) Provisió reglamentària de la plaça per personal fix en destinació definitiva o provisional.  
d) Incorporació de la persona titular de la plaça.  
e) Amortització de la plaça.  
f) Revocació motivada per l'òrgan competent.  
g) Finalització del període del nomenament.  
  
  
Títol V  
Disposicions específiques per a la borsa   
d'ocupació temporal general  
  
Article 10. De la constitució de les borses d'ocupació temporal general  
1. Borses que es constitueixen a partir de les ofertes d'ocupació pública  
En les borses que es constituïsquen a partir de l'oferta d'ocupació pública (OOP), podran presentar sol·licitud d'inscripció aquelles persones que, després de participar en l'últim procés selectiu de la categoria professional corresponent, determine la convocatòria.  
El nombre de participants màxim que conformaran aquestes borses serà determinat per la Comissió de Seguiment de la Contractació.  
Finalitzada la fase d'oposició dels procediments selectius, llevat que s'acorde la constitució d'una borsa d'ocupació temporal general per convocatòria pública regulada en el punt 2 d'aquest article, l'òrgan competent realitzarà la corresponent convocatòria de borsa d'ocupació temporal general.  
El procediment per a la constitució de les borses d'ocupació temporal general serà el descrit en les convocatòries respectives, que, en tot cas, haurà d'incloure les fases següents:  
1. Resolució de l'òrgan competent, publicada en el DOGV, per mitjà de la qual es realitza la convocatòria, d'accés restringit, per a la constitució d'una determinada borsa d'ocupació temporal general del CHGUV. Aquesta convocatòria, com que és d'accés restringit, necessàriament haurà d'incloure la relació de persones que podran presentar-hi sol·licitud d'inscripció. El termini de presentació de sol·licituds haurà de ser d'un mes.  
2. Valoració, per la Direcció de Recursos Humans, de les sol·licituds i documentació procedent, de conformitat amb el que s'estableix en la convocatòria i amb el barem de mèrits i els criteris de desempat disposats en l'annex d'aquesta resolució.  
3. Publicació de la relació provisional d'admesos amb la puntuació assignada i d'exclosos, si escau, amb indicació de la causa d'exclusió. La publicació es farà en la web corporativa del CHGUV i en el tauler d'anuncis de la Direcció de Recursos Humans i establirà un termini de 10 dies hàbils perquè les persones interessades hhi presenten, si escau, les al·legacions que estimen oportunes.  
4. La relació definitiva, una vegada resoltes les al·legacions, es publicarà en els mateixos mitjans i es remetrà a l'òrgan competent per a la constitució de la borsa corresponent.  
5. Publicació en la web corporativa i en el tauler d'anuncis de la Direcció de RH del CHGUV de la resolució per la qual es constitueix la borsa d'ocupació temporal general.  
2. Borses d'ocupació temporal general que es constitueixen per convocatòria pública  
En les categories professionals que considere la Comissió de Seguiment de la Contractació es procedirà a la convocatòria pública per a la conformació de borses d'ocupació temporal general.  
El procediment per a la constitució de les borses d'ocupació temporal general serà el descrit en la convocatòria respectiva, publicada en el DOGV, per resolució d'òrgan competent. El termini de presentació de sol·licituds serà d'un mes i el procediment serà similar a l'establit en l'apartat anterior d'aquest article, amb l'excepció que la convocatòria serà pública i no d'accés restringit.  
Article 11. Actualització de les borses d'ocupació temporal general  
1. La Comissió de Seguiment de la Contractació podrà acordar l'actualització de les borses d'ocupació temporal general que considere oportunes.  
2. El procediment per a l'actualització de les borses d'ocupació temporal general serà el descrit en la convocatòria respectiva, publicada en el DOGV, per resolució d'òrgan competent. El procediment serà similar al descrit per a la constitució de borses per convocatòria pública. En tot cas, la convocatòria permetrà tant la presentació de sol·licituds de nova inscripció, com l'actualització dels mèrits de les persones ja inscrites en la borsa corresponent, en els termes establits en aquesta.  
  
3. La incorporació de noves persones integrants en una borsa o l'actualització de les puntuacions no modificarà cap dels nomenaments en vigor. Així mateix, les actualitzacions no modificaran la situació (disponible/no disponible) en què es troben els seus integrants.  
  
4. Quan hagen transcorregut tres anys des de la seua constitució, les borses podran ser objecte d'actualització, amb l'acord previ de la Comissió de Seguiment de la contractació.  
  
Article 12. Procediment per a la cobertura de places, de personal facultatiu o altres categories professionals, que requerisquen coneixements o experiència específics  
En els casos en què per a l'exercici de determinades places, de personal facultatiu o d'altres categories professionals, es requerisquen coneixements o experiència específics, la Direcció corresponent formularà la proposta motivada que serà presentada per la Direcció de Recursos Humans del CHGUV a la Comissió de Seguiment de la Contractació, la qual adoptarà l'acord sobre la seua pertinència.  
Adoptat l'acord pertinent, es realitzarà convocatòria d'accés restringit, en la qual només podran presentar sol·licitud de participació les persones que es troben integrades en la borsa d'ocupació temporal general de la categoria corresponent. La convocatòria, que es farà pública en la web corporativa i en els taulers d'anuncis de la Direcció de Recursos Humans del CHGUV, regularà el procediment i, en tot cas, tindrà en compte el que es disposa a continuació.  
Es constituirà una comissió de valoració, integrada per un nombre imparell de membres, entre els quals almenys un serà proposat pel comité d'empresa, entre els empleats i empleades del CHGUV. La secretaria de les comissions de valoració serà exercida per un/a representant de la Direcció de Recursos Humans. Les comissions actuaran com a òrgans col·legiats de conformitat amb les normes bàsiques del procediment administratiu comú i la seua composició serà publicada degudament.  
  
Una vegada presentades les sol·licituds i la documentació corresponent, de conformitat amb el que es disposa en la convocatòria, la comissió de valoració, nomenada a aquest efecte, procedirà a la valoració dels expedients de conformitat amb el barem de mèrits següent:  
1. L'experiència professional adquirida durant l'exercici de la categoria i especialitat corresponent, en aquests procediments i tècniques específicament requerits, es valoraran fins a un màxim de 7 punts, a raó de 0,10 punts per cada mes.  
2. La formació en els procediments i tècniques requerits es valoraran fins a un màxim de 3 punts, d'aquesta manera:  
- Estar en possessió del doctorat, sempre que la tesi doctoral estiga relacionada amb els procediments i tècniques requerits: 2 punts.  
- Per cada màster relacionat amb els procediments i tècniques requerits: 0,50 punts.  
- Per cada estada formativa relacionada amb els procediments i tècniques requerits: 0,50 punts.  
- Per cada curs amb un mínim de 10 hores relacionat amb els procediments i tècniques requerits: 0,10 punts.  
En cas d'empat entre dos o més candidats/es aquest es resoldrà a favor de l'aspirant més ben posicionat/da en la borsa general de la categoria i especialitat corresponent.  
Les ofertes contractuals que deriven d'aquest procediment podran realitzar-se a totes les situacions en les quals es trobe el lloc de treball.  
  
  
  
  
Títol VI  
De la Comissió de Seguiment de la Contractació  
  
Article 13. De la Comissió de Seguiment de la Contractació  
Es constitueix una comissió paritària formada per representants de les seccions sindicals i de la Direcció Gerència, presidida per la persona titular de la Direcció de Recursos Humans, que tindrà vot de qualitat.  
  
Les funcions que tindrà la Comissió, a més de les que resulten dels diferents apartats d'aquesta norma, seran:  
a) Informar, amb caràcter previ, sobre les convocatòries d'ocupació temporal així com sobre la pertinència de realitzar ofertes contractuals en les quals per a l'exercici de la plaça, de personal facultatiu o d'altres categories professionals, es requerisquen coneixements o experiència específics.  
b) Prendre en consideració i definir els criteris d'actuació a proposta de la Direcció.  
c) Resoldre les reclamacions que es presenten en relació amb les decisions de penalització.  
d) Atendre qualsevol qüestió que se suscite en matèria de contractació que no estiga prevista expressament en aquestes normes.  
La comissió es reunirà com a mínim una vegada al mes.  
  
  
DISPOSICIONS ADDICIONALS  
  
Primera. Atenent el que es disposa en la Resolució de 24 de novembre de 2020, de la consellera de Sanitat Universal i Salut Pública, per la qual s'acorda l'adopció de mesures per a garantir la capacitat del Sistema Valencià de Salut de la Comunitat Valenciana en matèria de recursos humans, enfront de la pandèmia provocada per la Covid-19 (DOGV 8962, 27.11.2020), es valoraran els serveis prestats en la mateixa categoria professional en el CHGUV i en la resta del Sistema Valencià de Salut, en els períodes indicats a continuació, amb una puntuació de 0,60 punts per mes. La unitat mínima de valoració és el mes.  
  
- Del 14 de març de 2020 al 20 de juny de 2020.  
- Del 25 d'octubre de 2020 al 8 de maig de 2021.  
Segona. Aquestes normes podran ser objecte de modificació, amb la negociació prèvia en la Comissió de Personal, quan es produïsquen modificacions o situacions especials, que es generen o es contemplen en l'àmbit i/o en la normativa que regula aquesta matèria.  
  
  
DISPOSICIONS TRANSITÒRIES  
  
Primera. Les borses constituïdes conforme a les normes aprovades per Resolució de 15 de juny de 2016, del director gerent, d'aprovació de les normes reguladores per a la contractació de duració determinada i la millora d'ocupació, mantindran l'ordre de prelació del temps de la seua constitució; no obstant això, no s'arrossegaran les penalitzacions. En tota la resta, es regiran per les presents normes a partir de la seua entrada en vigor.  
Segona. Els anuncis de contractació temporal convocats amb anterioritat a l'entrada en vigor d'aquestes normes, continuaran tramitant-se conforme a les normes aprovades per Resolució de 15 de juny de 2016, del director gerent, d'aprovació de les normes reguladores per a la contractació de duració determinada i la millora d'ocupació.  
Tercera. La formació contínua i continuada de l'apartat 5 del barem de mèrits de l'annex d'aquesta resolució es valorarà en les borses d'ocupació temporal general quan els mitjans tècnics i les aplicacions informàtiques permeten una gestió automatitzada de la informació relativa a aquest mèrit. Aquesta circumstància s'anunciarà en la resolució de convocatòria de la corresponent borsa d'ocupació temporal general.  
  
Quarta. Mentre no es puguen habilitar els mitjans tècnics necessaris per a realitzar les ofertes en els termes descrits en l'article 6.1. d'aquestes normes, continuarà vigent el procediment establit en l'article 6.1 de les Normes reguladores per a contractació de duració determinada i la millora d'ocupació aprovades per mitjà de Resolució de 15 de juny de 2016, del director gerent (DOGV 7811, 22.06.2016).  
  
DISPOSICIÓ DEROGATÒRIA  
  
Única  
Queda derogada la Resolució de 15 de juny de 2016, del director gerent, d'aprovació de les normes reguladores per a la contractació de duració determinada i la millora d'ocupació (DOGV 7811, 22.06.2016).  
  
  
  
DISPOSICIÓ FINAL  
  
Única  
Aquestes normes entraran en vigor a partir de l'endemà de la publicació en el Diari Oficial de la Generalitat Valenciana (DOGV) i tindran una vigència de quatre anys.  
Per a la modificació se seguirà el que es disposa en la present normativa i/o en el procediment de negociació per a arribar a acords.  
En tot cas, transcorregut el termini de quatre anys sense que s'haja aprovat una nova normativa, es considerarà prorrogada la vigent per períodes anuals, excepte pacte en contra.  
  
  
ANNEX  
Barem de mèrits  
  
Seran objecte de valoració en les convocatòries en què així s'establisca, de conformitat amb el que es disposa en aquestes normes, els mèrits següents:  
1. Serveis prestats (màxim 70 punts)  
1.1. Pels serveis prestats en les institucions sanitàries públiques del Sistema Nacional de Salut gestionades directament o indirectament, per mitjà de consorcis o contractes de gestió de servei públic per concessió, conforme al que s'estableix en la Llei 15/1997, de 25 d'abril, en les institucions sanitàries públiques de països de la Unió Europea i espai econòmic europeu i en les fundacions per a la investigació d'establiments del Sistema Nacional de Salut:  
1.1.1. En la mateixa categoria professional i, si escau, especialitat en què se sol·licita l'ocupació temporal: puntuació de 0,30 per mes.  
1.1.2. En diferent categoria professional i, si escau, especialitat en què se sol·licita l'ocupació temporal: puntuació 0,15 per mes.  
1.2. Pels serveis prestats en la mateixa categoria professional i, si escau, especialitat en què se sol·licita l'ocupació temporal, sempre que quede acreditat que la plaça exercida té igual contingut funcional que la categoria professional en la qual s'inscriu, amb una puntuació de 0,15 per mes treballat.  
1.2.1. Com a personal sanitari del cos militar de sanitat en centres sanitaris i hospitals militars dependents del Ministeri de Defensa de l'Estat espanyol.  
1.2.2. Com a personal sanitari d'institucions penitenciàries.  
1.2.3. Com a personal sanitari en institucions públiques de caràcter sociosanitari dependents de l'Administració del Consell, la titularitat de les quals pertanga a la Generalitat Valenciana i siguen directament gestionats per aquesta: puntuació de 0,15 per mes.  
1.3. Pels serveis prestats en la mateixa categoria professional i, si escau, especialitat en què se sol·licita l'ocupació temporal, sempre que quede acreditat que la plaça exercida té igual contingut funcional que la categoria professional en la qual s'inscriu, amb una puntuació de 0,10 per mes treballat.  
1.3.1. Com a personal sanitari en entitats concertades que atenguen pacients de la sanitat pública de la Generalitat Valenciana a través de contractes, en la modalitat de concerts, subscrits de conformitat amb la normativa vigent a cada moment en matèria de contractació administrativa i accions concertades gestionades de conformitat amb la Llei 7/2017, de 30 de març, de la Generalitat.  
1.3.2. Com a personal sanitari que preste serveis en les mútues col·laboradores amb la Seguretat Social i en els centres sanitaris que en depenen.  
La unitat de valoració mínima serà el mes.  
Els serveis prestats en virtut de nomenament d'atenció continuada es computaran a un mes de treball per cada 130 hores.  
Els serveis prestats com a personal estatutari temporal en nomenaments de substitució corresponents a les categories de metge SAMU, infermer SAMU i tècnic d'Emergències Sanitàries, es computaren cada 130 hores com un mes treballat.  
Al personal amb nomenaments o contractes a temps parcial, qualsevol que siga el nombre d'hores realitzades, se li computaran els serveis prestats com realitzats a jornada completa.  
Es puntuarà com a temps treballat el període d'excedència per cura de familiars, d'excedència per raó de violència de gènere i d'excedència per violència terrorista.  
Els serveis prestats coincidents en el temps seran excloents entre si, i es computaran en el subapartat en què els corresponga major puntuació.  
  
2. Nota d'oposició (màxim 50 punts).  
Nota de la fase d'oposició de l'últim procés selectiu convocat pel CHGUV, per a la categoria i/o especialitat en la qual se sol·licita la inscripció, d'acord amb l'escala següent:  
Entre 3,5 i 4 punts 5 punts  
Entre 4,01 i 5 punts 10 punts  
Entre 5,01 i 6 punts 15 punts  
Entre 6,01 a 7 punts 20 punts  
Entre 7,01 a 8 punts 30 punts  
Entre 8,01 a 9 punts 40 punts  
Entre 9,01 a 10 punts 50 punts  
Si el procés selectiu consta de més d'un examen, la puntuació màxima es distribuirà proporcionalment entre el nombre d'exercicis eliminatoris de què conste el procés. No seran valorats els exercicis qualificats amb apte o no apte.  
  
3. Valencià (màxim 8 punts).  
Fins a un màxim de 8 punts, sempre que es tracte d'un mèrit expedit o homologat per la Junta Qualificadora de Coneixements de Valencià o equivalent, de conformitat amb la normativa vigent, d'acord amb l'escala següent:  
- A1: 0,5 punts  
- A2: 1,5 punts  
- B1: 3 punts  
- B2: 4 punts  
- C1: 6 punts  
- C2: 8 punts  
Quan s'acredite més d'un nivell, només es computarà el certificat de nivell més alt.  
  
4. Formació especialitzada per categoria i especialitat  
El període de formació sanitària especialitzada, via personal resident en formació, es baremarà únicament en la categoria que es corresponga amb la formació a raó de 7,2 punts per any de formació, sempre s'haja obtingut el títol d'especialista.  
No es podrà obtindre en aquest apartat una puntuació superior a la duració oficial del període formatiu de cada especialitat, amb independència del temps que haja requerit la persona candidata per a finalitzar el procés formatiu.  
En cap cas es valoraran els períodes de formació sanitària especialitzada via personal resident en formació, corresponents a la categoria i, si escau, especialitat a la qual s'opta, en l'apartat 1 de serveis prestats.  
  
Els serveis prestats en períodes de formació sanitària especialitzada en especialitats diferents de les que s'opta es valoraran en l'apartat 1.1.2.  
  
5. Cursos de formació contínua i continuada (màxim 5 punts)  
Es tindrà en compte la formació contínua i continuada de l'Administració pública, d'acord amb l'escala següent:  
a) Es valoraran els cursos de formació i perfeccionament de duració igual o superior a 10 hores que hagen sigut cursats per les persones interessades i que hagen sigut convocats o homologats per qualsevol centre o organisme oficial de formació d'empleats públics, conformement a l'escala següent:  
1r. Per cada curs de 100 o més hores: 5,00 punts.  
2n. Per cada curs de 75 a 99 hores: 4,00 punts  
3r. Per cada curs de 50 a 74 hores: 3,00 punts  
4t. Per cada curs de 25 a 49 hores: 2,00 punts  
5é. Per cada curs de 10 a 24 hores: 1,00 punts  
b) Es valoraran els cursos de formació i perfeccionament que hagen sigut impartits per les persones interessades i que hagen sigut convocats o homologats per qualsevol centre o organisme oficial de formació d'empleats públics, a raó de 0,10 punts per cada hora impartida.  
  
Els cursos a baremar hauran d'acreditar-se per mitjà de les certificacions d'assistència a aquestes activitats, en qualitat d'alumne/a o discent, en les quals haurà de constar: el nom de l'activitat formativa; l'organisme o entitat que va convocar o impartir aquesta activitat; les dates de realització; el nombre de crèdits i/o hores de l'activitat; nombre de crèdits/hores impartides, en el cas de docència; la comissió nacional o autonòmica de formació contínua que les acredita, amb el logotip d'aquesta i el número d'expedient.  
  
6. Diversitat funcional: 3 punts  
A les persones candidates que acrediten un grau de diversitat funcional igual o superior al 33 % se'ls assignaran 3 punts.  
7. Criteris de desempat  
En cas d'empat entre les persones candidates, s'acudirà a la major puntuació obtinguda en cada apartat, segons el seu ordre; si persisteix, dirimirà la nota exacta de la fase d'oposició de l'últim procés selectiu, sempre que haja sigut computada en l'apartat 2 d'aquest barem, i si continua aquest empat, es resoldrà a favor de la persona sol·licitant de major edat.